মস্তিষ্ক-জুড়ে বিভিন্ন স্নায়বিক-নেটওয়ার্ক সম্পর্কে বিচ্ছিন্নভাবে জানলেই কিন্তু সৃজনশীলতার নিউরোবিজ্ঞান সম্পর্কিত ধারণা পরিস্কার হয় না। সৃজনশীলতা মেঘহীন আকাশ থেকে হঠাৎ বৃষ্টি পড়ার মতো কিছু নয়, বরং একটি প্রক্রিয়া এ তথ্য লেখার শুরুতেই আমরা জেনেছি। এই প্রক্রিয়ার বিভিন্ন ধাপে স্নায়বিক-নেটওয়ার্কগুলো কখনো সক্রিয় হয়, কখনো নিষ্ক্রিয় হয়। সৃজনশীল-প্রক্রিয়ার সাথে বিভিন্ন স্নায়বিক নেটওয়ার্ক যে নির্দিষ্ট ছন্দে ব্যস্ত কিংবা শান্ত হয়ে ওঠে, তা সনাক্ত করতে পারাটাই সৃজনশীলতার নিউরোবিজ্ঞানের মূল উদ্দেশ্য। কখনো একাধিক নেটওয়ার্ক একসাথে কাজ করতে পারলে পুরো প্রক্রিয়া সার্থক হয়ে ওঠে। আবার কোন কোন ক্ষেত্রে হয়তো এধরনের পারস্পরিক সহযোগিতা উল্টো সৃজনশীল-প্রক্রিয়াটাকেই বাধাগ্রস্থ করে দিতে পারে।